The acute and long-term effects of pre-workout supplement ingestion on athletic performance in basketball players
Authors: Δουληγέρης Αθανάσιος 
Published: July 2024

Οι πρωταρχικοί στόχοι της παρούσας διατριβής ήταν η διερεύνηση της οξείας χορήγησης (μιας δόσης) ενός προ-αγωνιστικού συμπληρώματος διατροφής (PWS) πριν την προπόνηση [PWS; 200 mg καφεΐνης, 3,3 g μονοϋδρικής κρεατίνης, 3,2 g β-αλανίνης, 6 g μηλικής κιτρουλίνης και 5 g αμινοξέος διακλαδισμένης αλυσίδας (BCAA) ανά δόση] σε άλματα, σπριντ, ευκινησία, αναερόβια και αερόβια απόδοση και ii) η διερεύνηση της μακροχρόνιας χορήγησης (4 εβδομάδες) ενός PWS στη σύσταση του σώματος, αναερόβια γαλακτική απόδοση (άλματα, σπριντ, ευκινησία), αναερόβια γαλακτικη απόδοση (Running-based Anaerobic Sprint Test: RAST), αερόβια απόδοση και δείκτες μυϊκής βλάβης/υγείας εντός της αγωνιστικής σεζόν σε καλά προπονημένους αθλητές καλαθοσφαίρισης. 30 καλά προπονημένοι αθλητές καλαθοσφαίρισης (ηλικία: 25,2 ± 6,8 έτη, ύψος: 185,6 ± 7,0 cm, βάρος: 85,8 ± 11,7 kg, σωματικό λίπος: 16,9 ± 3,7 %) σε μια διπλά τυφλή ελεγχόμενη με εικονικό φάρμακο μελέτη, που διερεύνησε την οξεία (μια δόση) επίδραση ενός PWS στην αναερόβια αγαλακτική (άλμα, σπριντ, ευκινησία), αναερόβια γαλακτική (RAST) και στην αερόβια απόδοση (Yo-Yo Intermittent Recovery Test Level 1) χωρίστηκαν σε δυο γκρουπ, PWS (PWS, n=15 ) ή εικονικό φάρμακο (PL, n=15). Οι εξειδικευμένες μετρήσεις καλαθοσφαίρισης πραγματοποιήθηκαν σε δύο διαφορετικές ημέρες (διάστημα 1 εβδομάδας) εντός της αγωνιστικής περιόδου. Κατά τη διάρκεια της πρώτης δοκιμής, οι μισοί από τους παίκτες σε κάθε ομάδα έκαναν τυχαία τις μετρήσεις χωρίς PWS ή PL, ενώ οι υπόλοιποι συμμετέχοντες, 30 λεπτά πριν από τις αξιολογήσεις, κατανάλωσαν PWS ή PL. Η αντίστροφη συνθήκη εφαρμόστηκε κατά τη δεύτερη δοκιμή. Δεκαοκτώ αθλητές καλαθοσφαίρισης (ηλικία: 24,4 ± 6,3 έτη, ύψος: 185,7 ± 8,0 cm, βάρος: 85,7 ± 12,8 kg, σωματικό λίπος: 16,5 ± 4,2 %) σε μια τυχαιοποιημένη, διπλά τυφλή, παράλληλη μελέτη 4 εβδομάδων που διερεύνησε την επίδραση ενός PWS που λαμβάνεται πριν από την άσκηση στη σύσταση σώματος, την αναερόβια αγαλακτική απόδοση (άλματα, σπριντ, ευκινησία), την αναερόβια γαλακτική απόδοση (RAST), την αερόβια απόδοση (Yo-Yo Intermittent Recovery Test Level 1) και σε δείκτες που σχετίζονται με μυϊκή βλάβη/υγεία, χωρίστηκαν τυχαία σε δύο διαφορετικές ομάδες: PWS (PWS, n = 10) ή εικονικό φάρμακο (PL, n = 8). Η χορήγηση με συμπλήρωμα διήρκεσε τέσσερις εβδομάδες κατά τη διάρκεια της αγωνιστικής περιόδου, με ημερήσια πρόσληψη 20 γραμμαρίων PWS ή ισοθερμιδικής αξίας PL 30 λεπτά πριν από την προπόνηση ή μετά το πρωινό ξύπνημα τις ημέρες χωρίς άσκηση. Τα αποτελέσματα μετά την οξεία χορήγηση PWS έδειξαν σημαντικές βελτιώσεις στο επιτόπιο άλμα (CMJ) (PWS: 4,3±2,1%; PL: 1,2±1,0%), στην ευκινησία (PWS: -2,9±1,8%; PL: 1,8±1,7%), μέση ισχύ RAST (PWS: 18,3±9,1%; PL: -2,2±2,0%), ελάχιστη ισχύ (PWS: 13,7±8,9%; PL: -7,5±5,9%) και δείκτη κοπώσεως (PWS: -25,0± 0,9%; PL: -4,6± 0,6%) στην ομάδα PWS (p < 0,05) έναντι της ομάδας PL (p > 0,05). Δεν βρέθηκαν στατιστικά σημαντικές αλλαγές, είτε εντός, είτε μεταξύ των γκρουπ στο σπριντ, στην αερόβια απόδοση ή στις συγκεντρώσεις γαλακτικού στο αίμα (p > 0,05). Τα αποτελέσματα μετά από τέσσερις εβδομάδες χορήγησης PWS έδειξαν σημαντικές βελτιώσεις στην αερόβια απόδοση στην ομάδα PWS (PWS: 8 ± 6%; PL: -2 ± 6%· p = 0,004) σε σύγκριση με το PL. Επιπλέον, βρέθηκε ότι και οι δύο ομάδες είχαν σημαντική μείωση στη μέγιστη (F=7,0, p = 0,017), στη μεσαία (F=10,7, p = 0,005) και στην ελάχιστη ισχύ (F=5,1, p = 0,039) μετά τις 4 εβδομάδες χορήγησης συμπληρώματος. Δεν παρατηρήθηκαν άλλες στατιστικά σημαντικές αλλαγές μεταξύ των ομάδων (p > 0,05). Σύμφωνα με τα αποτελέσματα της μελέτης και λαμβάνοντας υπόψη τους περιορισμούς, φαίνεται ότι η οξεία χορήγηση ενός PWS μπορεί να βελτιώσει τα άλματα, την ευκινησία και την αναερόβια απόδοση των αθλητών καλαθοσφαίρισης αλλά όχι τη μέγιστη ισχύ, το σπριντ και την αερόβια απόδοση. Επίσης, 4 εβδομάδες χορήγησης με PWS εντός της αγωνιστικής περιόδου φαίνεται να έχει θετική επίδραση στην αερόβια απόδοση των καλά προπονημένων αθλητών καλαθοσφαίρισης. Ωστόσο, δεν απέτρεψε την παρατηρούμενη μείωση της αναερόβιας ισχύος και δεν είχε καμία επίδραση στις άλλες μετρήσεις της αναερόβιας αγαλακτικής απόδοσης (άλμα, σπριντ και ευκινησία). Επίσης, δεν βρέθηκαν άλλες σημαντικές αλλαγές στη σύσταση του σώματος ή σε δείκτες μυϊκής βλάβης και δείκτες που σχετίζονται με την υγεία.